KIRJALLINEN KYSYMYS E-3061/02

esittäjä(t): Herbert Bösch (PSE) komissiolle

(25. lokakuuta 2002)

Aihe: Komission virkamiesten virkavapaat

Quotidien Europe -julkaisun 30. syyskuuta 2002 ilmestyneessä numerossa 8308 kerrotaan muutamista komission virkamiehistä, jotka ovat ottaneet virkavapaata henkilökohtaisista syistä ja työskentelevät sittemmin erään lobbausyrityksen palveluksessa. Juuri tämä yritys olisi kuulemma saanut komissiolta 23 miljoonan euron arvoisen sopimuksen, joka on tosin toistaiseksi keskeytetty.

Tapaus herättää seuraavanlaisia kysymyksiä:

- Millä perusteella komissiossa on mahdollista saada virkavapaata henkilökohtaisista syistä? Onko periaatteessa mahdollista ottaa toistuvasti virkavapaata ja palata välillä vain lyhyeksi aikaa komission palvelukseen?

- Kuinka kauan on oikeus palata komissioon?

- Saavatko virkamiehet edelleen palkkaa, tai miten suuria kustannuksia komissiolle syntyy näiden virkavapaiden vuoksi? Aiheutuuko tällaisesta toiminnasta inhimillisten voimavarojen puutetta, vai kyetäänkö näille paikoille löytämään korvaavaa henkilöstöä?

- Kuinka monta komission virkamiestä on tällä hetkellä henkilökohtaisista syistä myönnetyllä virkavapaalla?

- Mihin toimiin komissio on ryhtynyt tai aikoo ryhtyä eturistiriitariskien välttämiseksi kyseisen tapauksen kaltaisissa tapauksissa?

Neil Kinnockin komission puolesta antama vastaus

(15. tammikuuta 2003)

Arvoisan parlamentin jäsenen mainitsemassa tapauksessa henkilökohtaisella virkavapaalla olleita henkilöitä palkannut yritys ei ole enää sopimusosapuolena ja kyseiset virkamiehet ovat eronneet komissiosta.

Seuraavassa vastauksia parlamentin jäsenen esittämiin yleisluontoisempiin kysymyksiin:

- Henkilökohtaista virkavapaata käsitellään Euroopan yhteisöjen virkamiehiin sovellettavien henkilöstösääntöjen 40 artiklassa. Sen mukaan vakinainen virkamies voi poikkeuksellisesti ja omasta pyynnöstään saada palkatonta virkavapautta henkilökohtaisten syiden vuoksi.

- Henkilöstösäännöissä ei määritetä, mitä poikkeuksellisesti tarkoittaa, joten se on nimittävän viranomaisen tulkittavissa. Poikkeustilanteet voisivat liittyä esimerkiksi virkamiehen perhetilanteeseen, kuten lasten kasvatukseen, tai mahdollisuuteen ammatilliseen lisäkoulutukseen. Komission uudistuksessa on korostettu tarvetta edistää elinikäistä oppimista niin, että koulutusmahdollisuudet laajennetaan koskemaan toimielimen sisäisiä ja ulkoisia toimia ja että virkamiehet voivat lisätä ammatillista kokemustaan sisäisen ja ulkoisen liikkuvuuden avulla.

- Säännöt eivät estä myöntämästä uutta henkilökohtaista vapaata virkamiehelle, joka on palannut toimeensa tällaisen vapaan jälkeen. Päätöksen tästä tekee nimittävä virkamies.

- Henkilökohtaisen vapaan päätyttyä virkamies on siirrettävä ensimmäiseen hänen profiiliansa vastaavaan toimeen. Jos virkamies kieltäytyy ensimmäisestä hänelle tarjotusta toimesta, hän säilyttää oikeuden palata. Jos virkamies kieltäytyy toisen kerran, hänet voidaan irtisanoa sen jälkeen, kun pariteettikomiteaa on kuultu.

- Toimielimelle ei yleensä aiheudu mitään kuluja virkamiehen poissaoloajalta. Virkamies ei vapaansa aikana saa palkkaa, eikä lisäksi voi saada palkkatason korotusta tai tulla ylennetyksi. Virkamies ei kuulu yhteiseen sairausvakuutusjärjestelmään tuona aikana. Jos virkamies kuitenkin esittää todisteet, että mikään muu julkinen vakuutusjärjestelmä ei pysty kattamaan näitä riskejä, virkamies voi pyytää saada kuulua järjestelmään, jos hän korvaa puolet maksuista ensimmäisenä vuonna, jona hän on vapaana henkilökohtaisista syistä, ja kaikki maksut loppuajan.

- Virkamies, joka todistaa, ettei hän voi saada eläkeoikeuksia muusta eläkejärjestelmästä voi pyytää saada pitää eläkeoikeutensa vielä enintään vuoden ajan. Tällöin virkamiehen on kuitenkin maksettava koko eläkemaksu eli hän joutuu maksamaan kolme kertaa enemmän kuin mitä hän maksaisi palveluksessa ollessaan.

- Tällä hetkellä henkilökohtaisella vapaalla olevia virkamiehiä on 566 (10. joulukuuta 2002). Tästä ei aiheudu henkilöstöpulaa, koska muita henkilöitä voidaan nimittää henkilökohtaisella vapaalla olevien henkilöiden toimeen. Komissio sallii virkamiehen toimen täyttämisen silloin, kun vapaata on myönnetty yli kuudeksi kuukaudeksi. Näistä 566 virkamiehestä, joista tähän mennessä on tarkasteltu 400:ää tapausta, 10 % harjoittaa ammatillista toimintaa ja loput 10 % ovat vapaalla perhesyistä, opiskelevat jne. Tilanteesta saadaan piakkoin täydellinen selvitys, joka lähetetään parlamentin jäsenelle.

- On tärkeä korostaa, että henkilökohtaisella vapaalla olevia virkamiehiä sitoo edelleen henkilöstösääntöjen 12 artikla, jonka mukaan virkamiehen, joka haluaa harjoittaa viranhoitoonsa kuulumatonta toimintaa, on pyydettävä siihen nimittävältä viranomaiselta lupa. Lupaa ei myönnetä tai sille asetetaan ehtoja, jos toiminnan katsotaan muuten olevan haitaksi yhteisöjen toiminnalle. Komissio katsoisi luonnollisestikin, että eturistiriidat olisivat yhteisölle haitaksi ja estäisi niiden syntymisen tarvittavin toimenpitein.

- Sääntöjen 17 artiklassa virkamiehiä vaaditaan olivatpa he töissä tai vapaalla olemaan paljastamatta asiaankuulumattomille henkilöille vielä julkistamattomia asiakirjoja tai tietoja. Jos yksityissektorilla työskennellyt virkamies on käyttänyt tällaisia sisäpiiritietoja, hän joutuu ehdottomasti kurinpitomenettelyyn.

- Henkilökohtaista vapaata koskevat henkilöstösäännöt on tehty selkeämmiksi komission uudistusehdotuksissa, jotka ovat parhaillaan neuvoston käsiteltävänä. Komissio pyrkii myös löytämään tavan antaa virkamiehille ja mahdollisille työnantajille tarkempia ohjeita, jotta tiedostetaan tarve varmistaa, että komission ja muiden elinten välisen vaihdon tavoitteet saavutetaan komission integriteettiä ja turvallisuutta vaarantamatta.